El president de l'Obra Cultural Balear, Josep de Luis, ha reivindicat la llengua com una font de cohesió
El president de l’Obra Cultural Balear (OCB), Josep de Luís, ha demanat a la presidenta del govern, Francina Armengol, que doni més prestigi a l’ús català des de l’executiu. Armengol avui ha rebut els representants de l’OCB al Consolat de Mar.
Segons que ha explicat De Luis, la legislatura anterior va ser ‘feble’ en l’impuls de la llengua catalana a les Illes i és per això que demanen més compromís al govern. ‘És important que des de Presidència es faci una declaració institucional o intervenció pública on es faci una crida a l’ús de les llengües oficials pròpies, tal com diu l’Estatut’, ha dit.
El president de l’OCB també ha reivindicat el català com una font de cohesió entre els nouvinguts a les Illes i ha demanat de ‘no permetre que aquest element es fracturi’. ‘Hem posat a la disposició del Govern la nostra capacitat organitzativa per a reivindicar més quotes d’autogovern i millor finançament’, ha conclòs.